Elon Musk

Si **Elon Reeve Musk** (natawo Hunyo 18, 1971) mao ang usa ka magtitigayon ug mamumuhunan gikan didto sa Tinipong Bansa. Siya ang magtutukod, tsirman, CEO, ug punoang opisyal sa teknolohiya sa SpaceX; mamumuhunan, CEO, arkitekto sa produkto ug kanhi'ng tsirman sa Tesla, Inc.; tag-iya, tsirman ug CTO sa X Corp.; ang nagtukod sa The Boring Company ug xAI; kauba'ng nagtukod sa Neuralink ug OpenAI; ug pamuno sa Musk Foundation. 

Siya ang labing kinadatoan nga tawo sa tibuok kalibotan, nga aduna'y gibanabana nga kantidad nga US$232 ka bilyon niadtong Disyembre 2023, sumala sa *[[:en:Bloomberg Billionaires Index|Bloomberg Billionaires Index]]*, ug US$254 ka bilyon sumala sa *[[:en:Forbes|Forbes]]*, panguna gikan sa iyang pusta sa pagpanag-iya sa Tesla ug SpaceX.

Natawo siya sa Habagatang Aprika. Mibalhin siya sa Kanada ug sa ulahi nahimong lungsoranon sa Tinipong Bansa.

## Sayo'ng kinabuhi
### Kabatan-onan ug pamilya
Nahimugso si Elon Reeve Musk niadtong ika-28 sa Hunyo 1971, sa Pretori, Habagatang Aprika.  Aduna siya'y mga kaliwat sa kabánay sa Britanya ug Pennsylvania. Ang iyang inahan nga si Maye Musk (natawo isip Haldeman), susama'ng usa ka modelo ug nutrisyonista. Nahimugso siya sa Saskatchewan, Kanada, ug nagdako sa Habagatang Aprika. Ang iyang amahan nga si Errol Musk, natawo sa Habagatang Aprika, aduna'y kahanas sa *electromechanical engineering*, pag-piloto, paglayag, pagkonsulta, ug pag-uswag sa kabtangan. Apil siya sa pagpanag-iya og bahin sa minahan og mga esmeralda sa Zambiya duol sa Lake Tanganyika ug duna usab siya'y abang nga pasakahan sa Timbavati Private Nature Reserve. Si Elon Musk aduna'y usa ka manghod nga lalaki nga ginganla'g Kimbal ug usa ka manghod nga babaye nga ginganla'g Tosca.

Ang bánay ni Musk mao'y kinadatoan sa panahon sa iyang pagkabatan-on. Ang amahan ni Elon Musk nahimong sakop sa Konseho sa Dakbayan sa Pretoria alang sa Partido Progresibo, nga misupak sa *[[:en:apartheid|apartheid]]*. Gihisgutan niya nga ang iyang mga anak, lakip na si Elon, wala usab mouyon sa *apartheid*, nga mipaambit sa iyang mga pagbati batok niini. Ang amahan sa inahan ni Elon Musk nga si Joshua N. Haldeman, usa ka taga-Kanada nga nahimugso sa Tinipong Bansa. Gipangulohan niya ang iyang bánay sa talagsao'ng mga biyahe ngadto sa Aprika ug Ostralya gamit ang eroplano nga usa-ka-makina gikan sa Bellanca Aircraft Company. Pagkahuman sa pagkabulag sa iyang mga ginikanan kaniadtong 1980, gipili ni Musk nga mag-una sa pagpuyo kauban ang iyang amahan. Sa ulahi, nagbasol si Musk sa iyang desisyon ug nahimulag sa iyang amahan. Aduna siya'y usa ka pikas nga igsoo'ng babaye ug usa ka pikas nga igsoo'ng lalaki gikan sa amahan.

### Edukasyon
Mitungha si Musk sa Tunghaang Pagpangandam sa Balay sa Waterkloof, Bryanston High School, ug Pretoria Boys High School, kon asa siya nakahuman og eskwela. Maayo ang nahimo ni Musk sa eskuylahan, nakakuha'g *6* sa Afrikaans ug usa ka *B* sa *senior math*, apan dili siya talagsaon. Nag-aplay si Musk og usa ka pasaporte sa Kanada pinaagi sa iyang inahan nga natawo 'sab sa Kanada, nahibal-an nga mas sayon ang paglalin sa Tinipong Bansa niining paagiha. Samtang naghulat nga madawat ang iyang aplikasyon, mitungha siya sa Kinatumhaan sa Pretoria sulod sa lima ka bulan.  

Miabot si Musk sa Kanada niadtong Hunyo 1989. Nagpabilin siya uban ang ikaduhang ig-agaw sa Saskatchewan sulod sa mga usa ka tuig. Nianang panahona, mitrabaho siya sa lain-laing mga trabaho sa usa ka umahan ug usa ka galingan sa kahoy. Niadtong 1990, mi-eskwela siya sa Queen's University sa Kingston, Ontario.

Duha ka tuig ang milabay, nibalhin siya sa Kinatumhaan sa Pennsylvania, kon asa siya nakakuha'g duha ka grado: usa ka *Bachelor of Arts* sa pisika, ug usa ka *Bachelor of Science* sa ekonomiya gikan sa Wharton School sa unibersidad. Bisan pa nga giingon ni Musk nga nakakuha siya'g mga grado niadtong 1995, wala kini ihatag sa Kinatumhaan sa Pennsylvania hangtod sa tuig 1997.

## Mga pakisayran